Sebzor–Yunusobod yo‘li qachon epaqaga keladi?

Aksariyat viloyatlardan poytaxtga kirib keluvchi avtomobillar Bunyodkor, Furqat, Sebzor va Ahmad Donish deya nomlarga bo‘lingan markaziy ko‘cha orqali dastlab shahar markaziga, undan o‘tib Yunusobod tumaniga kirib keladi.
Yo‘lning ayniqsa yunusobodliklar uchun ahamiyati katta. Ammo tuman aholisi mana necha yildirki, trassaning Sebzor dahasidan o‘tgan qismida sifatli yo‘lga yolchimayapti. Bu yerdagi ikkita yirik estakada uzoq vaqtdan buyon ta'mirtalab ahvolda qolmoqda.
O‘tgan yili yo‘lning bir tomonidagi piyodalar yo‘lagi ta'mirlangan edi. Bu yil esa ikkinchi tomondagi yo‘lak ta'mirlanmoqda. Bu safar ham ishlar cho‘zilib ketdi: Sebzordan Yunusobodga ketish yo‘lining bir qismi yil boshida (!) yopilgandi, u qachon ochilishi noma'lum.
Kun.uz masala yuzasidan ma'lumot olish maqsadida Toshkent shahar hokimligi axborot xizmati rahbari Furqat Mahmudxo‘jayev bilan bog‘landi. Mahmudxo‘jayev yo‘lning bu qismi ta'miri bo‘yicha bir necha kun ichida ma'lumot taqdim etilishini bildirdi.
Poytaxt, ayniqsa Yunusobod tumani aholisidan kelib tushayotgan murojaatlar bois, Kun.uz muxbiri Ahmad Donish ko‘chasining ushbu qismidagi muammolar yuzasidan videolavha tayyorladi.
Lavha bilan saytning YouTube'dagi sahifasi yoki yuqoridagi video orqali tanishing.